MRK vra week se grasie met Eben | Netwerk24
Deur Stephen Nell en Warda Meyer 04 November 2019 19:42
Die Eben Etzebeth-sage het nog nie sy laaste asem uitgeblaas nie.
In ’n nuwe wending Maandag het die Suid-Afrikaanse Menseregtekommissie (MRK), wat vroeër die kwessie na die gelykheidshof verwys het, vir meer tyd gevra om sy sake agtermekaar te kry.
Eben Etzebeth spog met sy wennersmedalje ná Saterdag se Wêreldbeker-eindstryd teen Engeland. Foto: Getty Images
“Die MRK se prokureurs het ons Maandag gevra of hulle ’n week langer kan kry om die nodige dokumentasie in te dien. Ons het daartoe ingestem,” het Etzebeth se prokureur, André Calitz, Maandag aan Netwerk24 gesê.
Die dokumentasie ter sprake is waarvolgens die MRK die besluit geneem het om die Etzebeth-saak na die gelykheidshof te verwys. Etzebeth, wat Saterdag vir die Springbokke in die Wêreldbekereindstryd gespeel het, word van aanranding en rassistiese beledigings beskuldig in voorvalle wat na bewering op die aand van 24 Augustus in Langebaan plaasgevind het.
Die saak teen Etzebeth hang egter aan ’n dun draadjie. Verlede week het die Gelykheidshof die partye in kennis gestel dat hy die saak op ys plaas afhangend van wat die hooggeregshof oor Etzebeth se hersieningsaansoek beslis. Etzebeth meen die MRK het onregmatig opgetree deur sy eie ondersoek te staak en ’n klag teen hom in die Gelykheidshof van stapel te stuur. Hy wil hê dat die MRK ’n vars ondersoek met ’n ander span ondersoekers begin. Etzebeth verwys in hofstukke juis na uitlatings deur Buang Jones, nasionale hoof van die MRK se regsafdeling, wat daarop dui dat die Bok-slot skuldig geag word voordat daar ’n deeglike ondersoek of verhoor was.
Die MRK het Maandag vergader om die saak teen Etzebeth te bespreek, waartydens regsmening oor die aangeleentheid aan die kommissie voorgelê is. Daar is nie besluit of hulle Etzebeth se hersieningsaansoek sal teenstaan nie.
Prof. Bongani Majola, voorsitter van die MRK, sê hulle het wel besluit om te voldoen aan die vereistes om alle rekords, dokumente en elektroniese rekords rakende die saak aan die registrateur van die Suid-Gautengse hooggeregshof in te dien.
“Wat hulle (Etzebeth se regspan) wil hê, is die dokumentasie wat ons gebruik het om tot ons besluit te kom om die saak na die Gelykheidshof te verwys. Hulle soek onder meer die notule en memo’s van die vergadering van kommissarisse, asook die e-posse wat aan mense gestuur is, so alle dokumente wat ons gebruik het om ons besluit te neem,” het Majola gesê.
Volgens Majola het die MRK nie ’n besluit geneem oor of hulle moet onttrek aan die saak of daarteen gekant moet wees nie.
“Etzebeth het tien dae om na al die dokumente wat ons sal indien, te kyk en as hy iets vind om te gebruik om sy aansoek aan te vul, kan hy dit binne tien dae aanvul. Ons sal dan die aanvullende aansoek kry en dan sal daar van ons verwag word om aan te dui of ons gaan appelleer, onttrek of saamstem,” het Majola gesê.
Meer oor: Mrk | Bokke | Eben Etzebeth | Springbokke | Gelykheidshof | Wêreldbekerrugby